Astri Mæhre Førde

Astri Johanne Mæhre Førde (født Astri Johanne Mæhre 1933) er en norsk tidligere allsidig idrettsutøver med meritter fra skøyteløper hvor hun representerte Trondhjems Skøiteklub og fra friidrett i øvelsene 400 meter, 800 meter, lengdehopp og i femkamp sommerstid og da for Strindheim Idrettslag. Hun står som Strindheims første nasjonale kvinnelige mester i friidrett fra 800 meter i 1958.

 Bakgrunn 
Astri Johanne Mæhre vokste opp i Klostergata i Trondheim. Hun mistet sin far, Olaf Mæhre, tidlig og flyttet til sine besteforeldre på Loppa på Finnmarkskysten som fireåring. 10 år gammel flyttet hun tilbake til Klostergata sammen med mor og sin lillesøster Oddrun. Samme år omkom Oddrun i en trafikkulykke bare åtte år gammel.

Som elev på Kalvskinnet skole ble Mæhre introdusert til idretten. Hun fant seg betalt arbeid for å skaffe penger til nødvendig idrettsutstyr. 

Astri markerte seg tidlig som skøyteløper og vant sølv under sitt første NM, som 17-åring. Hun representerte Trondhjems Skøiteklubb, og trente med blant annet Hjalmar «Hjallis» Andersen som forsøkte å få Mæhre til å satse for fullt på skøyter.

Langrennstreneren Kristen Kvello forsøkte derimot å få Mæhre til å satse på langrenn etter hennes 6. plass på 10 km under NM 1959. Innen den tid var Mæhre allerede norsk mester på både skøyter og friidrett.

På slutten av 1950-tallet giftet Mæhre seg med sin friidrettstrener, Rolf Johannessen, han selv en habil distanseløper SK Freidig. Hun konkurrerte dermed under navnet Astri Mæhre Johannessen i 1958 og 1959. Ekteskapet ble avsluttet etter et par år. Under et friidrettsstevne på Byrkjelo i 1959 møtte hun bonden Jakob Kolbeinson Førde. De giftet seg året etter og ble foreldre samme år. De fikk ytterligere 5 barn fra 1962 til 1968 og bygget opp gården Høylo ved Byrkjelo. Hennes femte barn, Arne Førde (f. 1967), er tidligere fotballspiller for Sogndal Fotball.

 Meritter som skøyteløper 
Mæhre vant NM på skøyter, allround i 1955, og tok sølv som 17-åring i 1951, og fulgte opp med sølv i 1952, 1953 og 1959, samt bronse i 1954.  Årene 1956 og 1957 stod uten arrangementet NM for kvinner. Vinteren 1958 var så mild i Trondheim at det ikke lå is på banen, og dermed ble både treninger og konkurranser avlyst. Hun deltok i VM på skøyter, allround i 1952 (nr. 11), 1953 (nr. 14), 1954 (nr. 14) og 1955, med 10.-plass i 1955 som beste resultat. 

 Astri Mæhres personlige rekorder i hurtigløp 

 Distanse  Tid  Dato  Sted  Bane  Løp   500 m  50,6  2. februar 1952   Trondheim  Øya stadion  Allround-NM 1952 1 000 m  1.45,8  15. februar 1953   Horten  Lystlunden  Allround-NM 1953 1 500 m  2.43,2  2. februar 1952   Trondheim  Øya stadion  Allround-NM 1952 3 000 m  5.54,7  15. februar 1953   Horten  Lystlunden  Allround-NM 1953 5 000 m  10.12,3  13. februar 1955   Kuopio  Linnanlahden rata  Allround-VM 1955

 Meritter som friidrettsutøver  
Mæhre fikk sin første mesterskapsmedalje under NM 1956 med sølv bak Hildur Engan. Hun kom tilbake under NM to år senere og slo Engan til sin første tittel under NM 1956 og forsvarte sin tittel under NM 1959 foran Astrid Nybøe. Mæhre satte norske rekorder to ganger på 400 meter og fire ganger på 800 meter.

Astri Førde tok opp igjen friidrett og konkurrerte i veteranklassene. I 1999 ble hun verdensmester i tresteg i klasse 65-69 år. Hun er innehaver av en rekke norske rekorder i veteranklasser.

Astrid Mæhre ble lagt merke til å løpebanen for sitt løpesteg. Adresseavisen hadde følgende beskrivelse av et løp 7. juni 1956:  Henny Lehn var på den tiden norsk rekordholder på distansen.

 Astri Mæhres norske rekorder 
Mæhres 63,7 på 400 meter fra mai 1958 regnes som norsk bestenotering, mens løpet fra august på 60,4 ble Norges første offisielle norske rekord på distansen. Hennes første rekord på 800 meter fra 1956 på 2.24,6 ble Norges andre offisielle rekord, da distansen ble ratifisert for rekordføring i 1955. Rekorden til Mæhre ble tangert av Hildur Engan på sensommeren samme år. Mæhre senket tiden ytterligere, først i 1958 til 2.20,7 deretter løp hun tiden 2.19,3 på to løp i 1959. Denne siste rekorden på 800 meter stod i fem år til Ellen Harbitz slo den i mai 1964.
ØvelseResultatStedDatoÅr400 meter63,7Trondheim26. mai 1958400 meter60,4Trondheim2. august 1958800 meter2.24,6Bislett stadion20. juli 1956800 meter2.20,7Trondheim14. august 1958800 meter2.19,3Helsingør, Danmark5. juli 1959800 meter2.19,3Hamar 16. august 1959

 Astri Mæhres personlige rekorder i friidrett 
ØvelseResultatStedDatoÅr200 meter27,2Trondheim, Lerkendal22. juli 1958400 meter60,4Trondheim, Strindheim2. august 1958800 meter2.19,3Helsingør, Danmark5. juli 195980 meter hekk13,1Trondheim, Strindheim30. august 1959Lengde5,30Trondheim, Strindheim4. september 1959Kulestøt9,17Trondheim, Strindheim12. juni 1959Femkamp3401Stjørdal2. august 1959

 Meritter som håndballspiller 
På 50-tallet var Mæhre en lovende håndballspiller for Strindheim IL. Hun ble tatt ut på landslaget og var i troppen til nordisk landskamp i Finland. På den tiden var det få kamper for kvinner og treningssamlingene ble lagt til Oslo. Det var vanlig at nye spillere måtte spille seg inn på laget via ble reservebenken. Astri Mæhre var for utålmodig til en slik prosess og takket nei. 

Etter at hun flyttet til Byrkjelo spilte hun i flere år for Indre Breim Idrettslag. Laget markerte seg og kom helt til 4. runde i NM-sluttspillet i 1961.

 Oppmerksomhet 
 Astrid Mæhre Førde ble rangert som nummer 320 på listen over de tusen beste idrettsutøverne i Trøndelag i avisa Nidaros sin kåring i 2022.

 Astrid Mæhre Førde ble i 2022 utnevnt til æresmedlem i Strindheim IL som den andre kvinne i idrettslagets historie. Den første var Berit Aunli.

 Referanser 
Medaljevinnere i Norske Mesterskap på skøyter – Kvinner Senior  på N-S-F.no Sist oppdatert 29. desember 2013. Besøkt 30. januar 2014.
Alle tider kvinner / All time best women – Alfabetisk sortering på navn / Alphabetical index by name: M på www.friidrett.no/globalassets/aktivitet/statistikk/alle-tiders/kvinnerute/ Besøkt 3. oktober 2016.
Norges 240 deltakere i offisielle VM allround – Kvinner, 56 løpere – (1936–2012)  på NSFs statistikksider. Kompilert av Magne Teigen, NSFs Statistikkgruppe på N-S-F.no Besøkt 30. januar 2014.
Nidaros: Trøndersk idretts adelskalender 2022 (krever abonnement)
strindheimfriidrett.no: Strindheim ILs første kvinnelige NM-vinner på 800 m., hentet 14. mai 2022

 Eksterne lenker 

Skøyter
  Astri Mæhre Johannessen på www.ISU.html.infostradasports.com
  Astri Mæhre Johannessen på The-Sports.org (mesterskapsresultater)

Kategori:Norske skøyteløpere
Kategori:Norske sprintere
Kategori:Norske mellomdistanseløpere
Kategori:Norske lengdehoppere
Kategori:Norske tresteghoppere
Kategori:Norske mangekjempere
Kategori:Norgesmestere i friidrett
Kategori:Norgesmestere i hurtigløp på skøyter – Allround
Kategori:Deltakere for Norge i allround-VM på skøyter
Kategori:Skøyteløpere for Trondhjems Skøiteklub
Kategori:Friidrettsutøvere for Strindheim IL
Kategori:Håndballspillere for Gloppen HK
Kategori:Friidrettsutøvere for Gloppen FIL
Kategori:Personer fra Trondheim kommune
Kategori:Personer fra Gloppen kommune
Kategori:Artikler i skøytesportprosjektet